પણ કસોટી તો કામ કરનારની થવાની જ. જે માતા-પિતાનું જીવતા જગતિયું કરવા આ સંકલ્પ લીધો એમાં પિતા કુરજીભાઈ થોડા મહીના પહેલા જ સ્વર્ગવાસી થયા. એ અગાઉ જ માતા લાભુબહેનની અવસ્થાને લીધે દ્રષ્ટિ જતી રહી. જો કે, એમણે ગામનું નવનિર્માણ થતું જોયું જરૂર. પણ લોકાર્પણ નિહાળી નહી શકે. પણ પિતા ઉપરથી અને માતા અંતરથી આશિષ જરૂર વરસાવશે. સવજીભાઈ સ્ટેજ પાછળની સ્ટ્રેન્થ છે. એમને પોતાના વખાણ પણ ગમતા નથી. ખુદ નવા આવાસમાં થોડા વર્ષ પહેલા ગયા ત્યારે મોટા માણસોને આસાનીથી વાસ્તુમાં બોલાવી શકે, ભવ્ય પૂજા કરાવી શકે પણ સમાજ જેમને મંદબુદ્ધિના ગણે એવા બાળકોને તદ્દન નવા ઘરમાં રમવા બોલાવી, મજા કરાવી, જાતે પીરસીને જમાડીને ગૃહપ્રવેશ ઉજવ્યો ! પણ આ તો ગામનો હરખ હતો. ગોંડલના મહારાજા ભગવતસિંહજીનો જમાનો યાદ દેવડાવે એવા આ ગામનું લોકાર્પણ કરવા માટે સવજીભાઈના હૈયે એક જ નામ હતું. હેતુ વગર હેત કરતા ને તોડવાને બદલે માનવજાતને જોડવા નીકળતા સર્જકતા અને સદભાવના જ્યોતિર્ધર પ્રિય મોરારિબાપુ. એમનો સમય ન મળે તો પ્રોગ્રામ જ ન કરવો એ સંકલ્પ.